قررات المحكمة الابتدائية بالرباط، اليوم الاربعاء، عدم قبول الدعوى الاستعجالية اللي ارفعها المحامي محمد الكَصي ضد سلسلة “قهوة نص نص”، واللي اعتبرو “فيها إهانة ومس بسمعة مهنة المحاماة”. المحامي عمر الداودي، اللي كينوب على زميلو فهذ الملف، قال فتصريحو ل”كود” أن هذ الحكم كان متوقع، خصوصا وأن السلسلة قربات تسالي مع نهاية رمضان. ورجح المحامي كذلك يكون عدم قبول المحكمة للدعوى راجع لكونها ترفعات من طرف محامي، فيحين النقابة هي المخول لها رفع هذ الدعاوى، “لكن هذا مجرد احتمال”، على حد قولو. وزاد: “هذشي كلو كيبقى مجرد احتمالات، حيت لحد الساعة مازال ما طلعناش على تفاصيل الحكم وحيثياتو، لانه مازال ما خرج كوثيقة لبين يدينا وعندنا دابا المنطوق فقط”. وهذ الدعوى الاستعجالية كان رفعها الكَصي ضد المسلسل،بسبب شخصية المحامية اللي كتأديها فيه الممثلة بديعة الصنهاجي، وتعتبرات “كتسول الزبائن فالقهوة وكتدير استشارات قانونية وتفرق ليكارت فيزيت”، وهذ الشي اعتبرو المحامي فيه اهانة للمهنة ومس بمكانة المحامي الاعتبارية. لكن فالمقابل، بزاف دالمعلقين رفضو هذ النوع من الدعاوى ضد الإنتاجات الفنية، على اعتبار ان فيها مس بحرية الفن والتعبير. 
عاجل. ابتدائية الرباط رفضات دعوى المحامين ضد سيتكوم “قهوة نص نص”.. والمحامي الداودي لـ”كود”: مازال ما طلعنا على حيثيات الحكم